**Műszaki leírás (feladatterv)**

**„Helyi Adók Információs Rendszere működés-támogatása, illetve jogszabály- és rendszerkövetése” tárgyú közbeszerzési eljáráshoz**

A Helyi Adók Információs Rendszere (továbbiakban: HAIR, illetve a rendszer) Budapest Főváros Főpolgármesteri Hivatal (mint Megrendelő) informatikai rendszere, amely teljes körűen támogatja a Megrendelő, mint a helyi adókról szóló 1990. évi C. tv. (továbbiakban: a törvény) szerint helyi adók tekintetében hatáskörrel rendelkező adóhatóság jogszabályi nyilvántartási kötelezettségeinek egészét, és lehetővé teszi az adóigazgatási eljárások hatékony, gyors lefolytatását. A törvény 44. §-nak jelenleg hatályos rendelkezései alapján a Fővárosi Önkormányzat az adóigazgatást és -nyilvántartást támogató informatikai rendszer tekintetében 2021. január 1-től csatlakozik az ún. önkormányzati ASP rendszerhez, addig azonban biztosítani kell a HAIR működésének folytonosságát és működésbiztonságát. Ez egyrészt a rendszer működés-támogatási, valamint a szabályozási, szakpolitikai és az ezeket szolgáló ügyviteli vagy adott esetben a működési környezet technikai, műszaki változásaiból adódó rendszerkövetési feladatainak végrehajtását igényli. A jelen szerződés tárgya szerinti szolgáltatások az említett időszakból a 2018. január 1-től 2020. március 31-ig tartó időszakot fedik le.

A Rendszer üzemeltetési feladatai:

1. **HAIR jogszabály és rendszerkövetés,**
2. **HAIR rendszer működés-támogatás.**

**Általános követelmények**

* A szolgáltatásokat rendes hivatali munkaidőben, továbbá rendkívüli túlmunka ideje alatt folyamatosan rendelkezésre állva kell biztosítani;
* A szolgáltatások nyújtása során együtt kell működni a Megrendelőnek a rendszer működtetésében érintett szervezeti egységeivel, a rendszer működtetésében, illetve működési környezetének működtetésében érintett egyéb vállalkozóival, valamint a rendszer működtetésében érintett társhatóságaival;
* Vállalkozó részéről a HAIR és a Főpolgármesteri Hivatal informatikai hálózatához történő informatikai hozzáférés a Szervezési és Informatikai Főosztály által meghatározott és ellenőrzött kapcsolaton keresztül lehetséges.

**Részletes feladatleírás**

# Jogszabály- és rendszerkövetési szolgáltatások

A jogszabály- és rendszerkövetési szolgáltatások feladata annak biztosítása, hogy a HAIR a működése során folyamatosan feleljen meg a rendszer működési logikájára vonatkozó szabályozási, szakpolitikai és az ezeket szolgáló ügyviteli követelményeknek, vagy adott esetben a működési környezet által meghatározott technikai, műszaki követelményeknek. A szolgáltatás eredményeként az ezen követelményekben bekövetkező változásokból adódó követési (alkalmazás-módosítási) feladatok végrehajtására kerül sor, különös tekintettel az alábbiakra:

* képernyő-kezelési, adatbeviteli funkciók (pl. űrlapkitöltő programok) módosítása, beleértve az adatbevitellel konzisztens nyomtatható űrlapok előállítását is;
* lekérdezési, listázási, statisztikai programok aktualizálása, módosítása (különös tekintettel a feldolgozási összesítőre, a zárási összesítőre, az értékvesztési, adóerőképesség-számítási programokra);
* az Adó Főosztály honlapjának, a honlapján keresztül biztosított szolgáltatásainak karbantartása, módosítása, tartalommenedzsmentje;
* rendszer illesztése a Megrendelő informatikai működési környezetéhez, hálózati, hardver és szoftver alapinfrastruktúrájához.

## Megvalósítási javaslatok elemzése és bemutatása

* megrendelői igények felmérése;
* a megrendelői igények kielégítésére vonatkozó megvalósítási javaslatok elemzése (adott esetben eltérő szabályozási megoldásokat feltételezve);
* megvalósítási javaslatok bemutatása;
* az elfogadott megvalósítási javaslat megrendelői igények szerinti véglegesítése.

## Részletes rendszerkövetelmények kidolgozása

* az elfogadott megvalósítási javaslat (ide nem értve az adatbázis struktúrájának jelentősebb megváltoztatását is igénylő megvalósítási javaslatot) részletes rendszerkövetelményeinek kidolgozása;
* a részletes rendszerkövetelményeknek a megrendelői igények szerinti véglegesítése.

## Számítógépes programok módosítása

* az elfogadott részletes rendszerkövetelményeknek megfelelően a program-módosítások megtervezése;
* a program-fejlesztési feladatok elvégzése (beleértve adott esetben a szükséges algoritmusok kidolgozását, a kisebb jelentőségű adatbázis-módosításokat, illetve a rendszer működését befolyásoló paraméterállományok módosítását);
* a fejlesztések eredményeként előállt számítógépes program szállítói tesztelése;
* a szállítói teszten megfelelt program megrendelői tesztjének támogatása (beleértve a tesztek során felmerült hibákkal kapcsolatos hibakezelést is);

## Dokumentáció módosítása

* a rendszer dokumentációjának a Megrendelő igényei szerinti módosítása a módosult szabályozás, megrendelői igények, illetve számítógépes programok alapján (különös tekintettel a felhasználói kézikönyvre, az üzemeltetési dokumentációra, illetve a katasztrófatervre).

# Rendszer működés-támogatási szolgáltatások

A rendszer-működési támogatási szolgáltatások feladata annak biztosítása, hogy a rendszer rendelkezésre állása a lehető legnagyobb legyen, a rendszer használata során felmerülő problémák a lehető leggyorsabban megoldódjanak, a rendszer működéséhez szükséges, külső adatforrásból származó adatok teljes körűen, megfelelő minőségben a rendszerbe betöltődjenek, a rendszer outputjai teljes körűen, megfelelő formában és minőségben előálljanak, illetve a szükséges karbantartási feladatok végrehajtásra kerüljenek. Egyes szolgáltatásokat – azok jellegétől függően – adott esetben az általános követelményekben foglaltakon túl a rendes hivatali munkaidőn kívül is biztosítani kell.

## Hibakezelés

* funkcionális hibának minősülő bejelentések javítása (beleértve a kapcsolódó fejlesztési és tesztelési feladatok végrehajtását is);
* adathibák javítása (beleértve a kapcsolódó fejlesztési és tesztelési feladatok végrehajtását, valamint az adatkorrekciót végző program futtatását is).

## Migrációs programok módosítása

* külső rendszerekből átvett adatok HAIR adatbázisba illesztéséhez kapcsolódó számítógépes programok előállítása (beleértve a kapcsolódó elemzési, tervezési, fejlesztési, tesztelési feladatok végrehajtását is);

## Telepítő csomagok elkészítése

## a más szolgáltatáselemek eredményeként elkészült új vagy módosult számítógépes programok (beleértve adott esetben az adatbázis létrehozását, módosítását biztosító szkripteket is) telepítő csomagjának összeállítása, a telepítőkészlet előállítása (illetve szükség szerinti módosítása).

## Adatbázis-felügyeleti és karbantartási feladatok

* igény szerinti szakértői tanácsadás az adatbázis-mentési feladatok végrehajtásához;
* a rendszer adatbázis rétege rendeltetésszerű működésének monitoringja;
* a jogszabályi kötelezettségek és a monitoring eredmények alapján szükségessé váló archiválási feladatok ellátása (beleértve a kapcsolódó tervezési, fejlesztési, tesztelési, és futtatási feladatok ellátását is);
* az adatbázis-szinten kezelt jogosultsági adatok megrendelői igények szerinti karbantartása.

## Levelek nyomdai gyártásra történő előkészítése

* a nyomdai gyártásra szánt levelek elektronikus formában történő előállításához kapcsolódó számítógépes programok (adat-leválogatások, űrlapsablonok, kötegelt dokumentumkezelési műveletek) előállítása (beleértve a kapcsolódó elemzési, tervezési, fejlesztési, tesztelési feladatok végrehajtását is).

**A szolgáltatások teljesítése során a rendszernek, illetve működésének meg kell felelnie különösen a mindenkor hatályos**

* + - a helyi adókról szóló 1990. évi C. törvénynek,
    - az adózás rendjéről szóló 2003. évi XCII. törvénynek (Art),
    - a közigazgatási hatósági eljárás és szolgáltatás általános szabályairól szóló 2004. évi CXL. törvénynek (Ket.) azzal, hogy a Ket. rendelkezéseit adóügyekben akkor kell alkalmazni, ha az Art. vagy adót, adófizetési kötelezettséget, költségvetési támogatást megállapító törvény másként nem rendelkezik.
    - az önkormányzati adóhatóságok által rendszeresíthető bevallási, bejelentési nyomtatványok tartalmáról szóló 35/2008. (XII. 31.) PM rendeletnek,
* az önkormányzati adóhatóság hatáskörébe tartozó adók és adók módjára behajtandó köztartozások nyilvántartásának, kezelésének, elszámolásának, valamint az önkormányzati adóhatóság adatszolgáltatási eljárásának szabályairól szóló 37/2015. (XII. 28.) NGM rendelet előírásainak.
* a helyi iparűzési adóról szóló 87/2012. (XI. 30.) Főv. Kgy. rendeletnek,
* a helyi idegenforgalmi adóról szóló 31/1994.(VI.10.) Főv.Kgy. rendeletnek
* az egyes adókötelezettségek elektronikus úton történő teljesíthetőségéről szóló 104/2012. (XII.27.) Főv. Kgy. rendeletnek,
* az építményadóról szóló 71/2013. (X. 14.) Főv. Kgy. rendeletnek.

**A működési környezettel kapcsolatos követelmények**

* Illeszkedés Ajánlatkérő által biztosított hardver és szoftverkörnyezethez Oracle ver.11.0
* Illeszkedés a leggyakoribb ügyféloldali hardver és szoftver-környezethez:
* A rendszer szolgáltatásainak igénybevételéhez elegendőnek kell lennie egy átlagos számítógépnek + egy olyan böngészőnek, amelyik elterjedtsége minimum 1%; (pl. Explorer, Firefox, Chrome)
* Platformfüggetlenség: a rendszer szolgáltatásait bármilyen 1% feletti elterjedtségű (Windows, MacOS, Linux) operációs rendszerrel rendelkező gépről el kell tudni érni a fenti böngészőkkel.
* A jelen műszaki leírásban foglalt feladatok ellátása nem jelenthet az Ajánlatkérő számára többlet eszközigényt.
* A feladatok ellátása nem érintheti hátrányosan a meglévő szoftverrendszer működését. Biztosítani kell a publikus szolgáltatások 0-24 órás működőképességét,
* Vállalkozó az esetleges rendszermódosításokat a rendszer használatához szükséges mértékben köteles ismertetni.